ועדת הפנים והגנת הסביבה, כנסת 25, פרוטוקול מספר 144, 2023-11-22 00:00

יעקב אשר: בוקר טוב לכולם

יעקב אשר:  אני פותח את ישיבת הוועדה, על סדר היום הצעת חוק תכנון ובנייה (תיקון מספר 149 והוראת שעה – חרבות ברזל), התשפ"ד-2023, מ/1681 לקריאה שנייה ושלישית

יעקב אשר:  אנחנו מדברים כרגע על סעיפים 1 ו-6, פטור משלט לתכנית מופקדת, פטור להקמת מתחמי מגורים בעבור מי שפונו מבתיהם

יעקב אשר:  לקריאה שנייה ושלישית, כמו שאמרנו

יעקב אשר:       אנחנו נדון עכשיו בחלק הזה שקשור לתכנון ובנייה בלבד, יש לנו ישיבה היום בשעה 14:30 שמדברת על נושא הממ"דים בכל רחבי הארץ, לא קשור רק לאזורי השיקום

יעקב אשר:       בישיבה משתתף איתנו ראש מִנהלת תקומה, תת אלוף במילואים משה אדרי

יעקב אשר:  קודם כל תודה שהגעת, אנחנו מאחלים לך בהצלחה גדולה

יעקב אשר:  מאחר שאנחנו ועדה שמשתדלת להיות פרקטית ועובדת אז לא נעשה עכשיו טקס איחולים וספר על עצמך וכו'

יעקב אשר:  אנחנו יודעים שזו בחירה טובה, שמענו את זה מכל הכיוונים והוועדה כאן תשתף פעולה באופן מלא כדי לקדם את הדברים החשובים שנמצאים תחת ידך

יעקב אשר:  נמצאים איתנו גם יושב ראש מטה התכנון הלאומי ויושב ראש מינהל התכנון ואחרים, וחברי הכנסת כמובן

יעקב אשר:       מכובדי, אנחנו נרצה לשמוע ממך סקירה קצרה על המִנהלת, כבר עשית את זה היום בוועדה אחרת

יעקב אשר:  יש פה דבר שהוא מאוד - - -     

משה ארם: אני לא אעשה את זה אותו דבר

יעקב אשר: לא רק אותו דבר, אני אכוון אותך

יעקב אשר:  יש המון פרטים באחריות והאחריות שקיבלת היא אחריות שמתחילה מכוס התה במלון לאנשים והחדר שלהם ואיכות החיים שלהם במצב הגרוע שלהם היום ועד בניית יישוב, ועד בניית ערים

יעקב אשר:  זה משהו שאתה צריך לדעת לעשות את החלוקה הנכונה גם אצלך במערכת איך לטפל בעניין הזה כי לפעמים יכול לבוא דבר על חשבון דבר

יעקב אשר:       מה שמעניין אותנו, מעניין אותנו הכול, כי אנחנו חברי כנסת, חברי כנסת מתעניינים בהכול, אבל מה שמעניין אותנו כרגע בכדי להיכנס לעניין ולקדם את התכנית, ואני כבר מודיע לך שבהמשך הדיונים אצלנו נצטרך את הצוות שלך ולא אותך, תלך אתה, תעשה שולחנות עגולים, דבר עם אנשים, תשמע אותם, תרגיע אותם ותנהל את המערכת שלך, אבל מבחינתנו מה שחשוב לנו פה היום לישיבה הזאת, לשעה שאתה יכול להיות פה היום איתנו, זה שתיתן לנו את תכנית הפעולה, לא המפורטת, כי גם אתה עדיין לא יודע איפה וכמה ומה, של כל הנושא שקשור להקמת יישובים זמניים

יעקב אשר:  שכונות זמניות, מתקן אותי היועץ המשפטי, והוא צודק, משום שזה מופיע גם בתוך הצעת החוק, בסמיכות ליישוב והרחבה וכו' וכו'

יעקב אשר:       ודבר נוסף שמעניין אותנו, ותגיע גם חקיקה בהמשך, זה הנושא של שיקום העוטף

יעקב אשר:  יש מקומות ויישובים שיכולים לשקם אותם בצורה של רק החזרה קטנה, שיפוץ כזה או אחר, ויש כאלה שצריכים מה שנקרא מהתחלה

יעקב אשר:  זה מה שמעניין אותנו

יעקב אשר:       למה זה כל כך מעניין אותנו וחשוב לנו לדעת את התכנית שלך, כרגע לפחות מה שאתם יודעים, כי יש מוקש מאוד גדול במקומות זמניים, בשכונות זמניות

יעקב אשר:  נמצאים במצב מלחמה, יורים מכל הכיוונים, באים, אנחנו נבוא ובעצם מה שמצופה מאיתנו זה לבוא, לא לעקר, אבל די לשים בצד את חוקי התכנון והבנייה הכלליים שאנחנו כל כך עסוקים בהם כל השנה ולתת יד חופשית

יעקב אשר:  אבל יד חופשית צריכה לבוא עם מטרה נכונה ושלא נישאר אחר כך עם פילים לבנים, עם דברים שאנחנו לא יודעים, דברים שעשו בכפילות, הדברים הללו, זה דבר שמאוד חשוב לנו כוועדה לדעת ולקבל את התכנית הכוללת, שזה אומר מי הולך למקום חדש, מי הולך למקום משוקם, כמה זמן זה ייקח, איך הקורלציה

יעקב אשר:       אלה הדברים שכרגע מעניינים אותנו, אדוני, לשם אני מכוון אותך

יעקב אשר:  יש לך עשר דקות במצגת שלך, כוון את זה לכיוון הזה ושיהיה לך בהצלחה

משה ארם: שלום לכולם

משה ארם:  שלום, אדוני היושב ראש, אני מודה לך על ההזדמנות

משה ארם:  שמי משה אדרי ואני ראש מִנהלת תקומה וגם ראש הוועדה לאנרגיה אטומית

משה ארם:  אני נדרשתי למשימה הזו, להקמת המִנהלת

משה ארם:  ברשותכם, חלק מהאנשים פה היו בוועדה הקודמת, אני אעבור על המצגת מהר, כי חלקכם ראיתם, ואני רוצה להתמקד בכמה נקודות חשובות

משה ארם:       יש פה שני שלבים

משה ארם:  השלב שבו הם נמצאים במלונות, הכי טוב לנו שהם יחזרו כמובן ליישובי הקבע שלהם

משה ארם:  כרגע זה שטח צבאי סגור, הם לא יכולים לחזור, גם אם השטח ייפתח ויהיה אפשר לחזור, חלקם ממש לא יכולים לחזור ולכן ללא מעט יישובים אנחנו מחפשים מענה ביניים, זה יכול לבוא תחת קיבוץ חזק כשאנחנו בונים שכונה, לא יישוב, שכונת דופן בצמוד לקיבוץ

משה ארם:  הקיבוץ ייתן את כל המענים הנדרשים, רפואה, חברה, חינוך, כלכלה, אנחנו נישען על כל התשתיות, נממן אותם כמובן, וניתן להם לשהות שם בתקופת הביניים

משה ארם:  היא יכולה לקחת שישה, שמונה חודשים עד שנה, זמן שבו הם ימתינו עד שנבנה ונשקם את היישוב שלהם מחדש

משה ארם:  זה פחות או יותר אופציה אחת

משה ארם:      אופציה שנייה היא לחזור ליישוב, להמתין במלון או במקום אחר ולבנות ישר את הבית שלהם ולהחזיר אותם

משה ארם:  יש חלופה נוספת שחשוב שתכירו אותה, אפרופו תכנון ובנייה, יש גם חלופות עירוניות, ירושלים, כרמי גת בקרית גת, נתניה ועוד מקומות אחרים

יעקב אשר: כן, אבל זה מאוד משמעותי משום שהחלופות האלה מייתרות חלק גדול מהקמה של מקומות חדשים

משה ארם: לא בטוח

משה ארם:  אתה דיברת על מצב הצבירה שלהם במלון, חלקם כבר לא יכולים להישאר במלון

יעקב אשר: לא, אני מדבר על חלופות עירוניות, כרמית גת וכו'

משה ארם: אני מסביר בדיוק את העניין הזה

משה ארם:  חלקם לא יכולים להישאר

משה ארם:  לצורך העניין, הם רוצים לצאת לחצרים ואני בונה להם שכונת דופן בבית קמא או בקיבוץ אחר, הם לא יכולים להמתין שישה עד שמונה חודשים במלון, הם ייצאו לחלופה עירונית, ימתינו בחלופה העירונית ומשם ייצאו לחלופה הכפרית

יעקב אשר: זה הולך להיות שלוש תחנות בעצם

משה ארם: זה מאוד דינמי, חלקם יעברו ארבע תחנות

משה ארם:  אנחנו רוצים לצמצם את התחנות למינימום האפשרי

משה ארם:  אמרתי, האירוע המרכזי שלנו מהמלון הביתה, לא תמיד זה אפשרי

משה ארם:  חלק מהיישובים יכולים לחזור אם מצב הביטחון טוב וכל המעטפת הנתמכת המוניציפלית, חינוך, חברה, תברואה, בריאות

יעקב אשר: משה, אני שואל שאלה

יעקב אשר:  אם אני הולך לפי מה שאתה אומר, כרגע הם נמצאים במלון, אנחנו רוצים להוציא אותם כי זה כלוב של זהב, נקרא לזה ככה, עם כל המשמעויות שלו, נגיד שהם יעברו לכרמי גת או ירושלים, יעברו לחצי שנה ואז יעברו לשכונה החדשה ואחרי חצי שנה או שנה יעברו ל - - -     

משה ארם: אפשר לעבור מהיישוב העירוני ישירות הביתה, זה מה שבאתי להשלים

משה ארם:  חלק מהמקומות בנויים עכשיו לחזרה, מהמלון לחזרה פיזית, הקהילה בחוסן הנפשי שלה לא מסוגלת לזה והקהילה לא מסוגלת להישאר במלון

משה ארם:  אתה צריך להוציא אותם החוצה, לתת להם את השיקום הקהילתי הנפשי ואז להחזיר אותם הביתה

משה ארם:  זאת אומרת כל זה דינמי וכל זה עולה

משה ארם:      החזון שלנו, חשוב שתדעו, כדי שתבינו את הרעיון, הוא לחזור וליישב מחדש את הקהילות, לחדש ולהרחיב את היישובים, למנף ולהביא לשגשוג הקהילות והחבל כאזור חיוני, פורח ואטרקטיבי לתושבי החבל במדינת ישראל

משה ארם:  את הכול אנחנו רוצים לעשות בשיתוף, אמון, שקיפות, מקצועיות ויעילות

משה ארם:       הייתה פגיעה, קמה מִנהלת

משה ארם:  על מה אנחנו אחראים? על פי החלטת הממשלה אנחנו אחראים על שבעה קילומטרים מהגדר, זה מכניס ארבע מועצות אזוריות ואת שדרות

משה ארם:  פונו 24 יישובים מתוך ה-45 שאני אמון עליהם, אבל ראשי המועצות פינו גם את כל ה-45 היישובים, לכן כולם נמצאים במלונות, אף אחד לא נמצא בתוך היישובים, 15,000 עד 16,000 מהקהילות ועוד 30,000 משדרות

יעקב אשר: אבל אותם אלה שפונו על ידי ראשי המועצות אלה מקומות שבהם אין הרס פיזי, יש יותר את הבעיה המנטלית והחוסן

משה ארם: הרגשת ביטחון

משה ארם:  הם פשוט באותו יום פינו את כולם, בהחלטה של המועצות עצמן

יעקב אשר: והם גם מיועדים לחלק של המגורים הזמניים וכו'?      

משה ארם: לא

משה ארם:  דווקא אני ציינתי, 0 עד 4 זה צמודי גדר, ו-4 עד 7 אנחנו רוצים להחזיר אותם

משה ארם:  אנחנו למדנו את הלקחים לגבי שיקום

משה ארם:  מדיניות ומהירות זה הדבר החשוב, להעצים את הנפגעים וכמובן להעצים את המנהיגות עצמה

משה ארם:       בשקף אחד, כדי להסביר את העניין

משה ארם:  הם נמצאים עכשיו במלונות

משה ארם:  זה החלק הכי קשה ואנחנו צריכים אורך נשימה, אין לנו אלטרנטיבה אחרת, הם לא יכולים לחזור ליישובים, אי אפשר לפנות אותם למקום אחר

משה ארם:  כשהם נמצאים בתוך המלונות אנחנו צריכים לתת את אורך הנשימה הכי טוב, אנחנו מנסים לסייע ולטפל כדי שהם יוכלו לקבל את המעטפת הנכונה

משה ארם:       במקביל, כשאנחנו נמצאים במלונות הכנסנו את משרד הביטחון, כי זה שטח צבאי סגור, את אגף הבינוי, עם קבלנים, לעשות סקרים על כל הבתים, 0 עד עד 4 ועד 7

משה ארם:  אנחנו לומדים את כל הבתים ומתחילים לפנות, לנקות ולשפץ בתים כדי להכין אותם, כדי שאם בעוד חודשיים אתם כמדינה תגידו שאפשר לחזור הבתים יהיו מוכנים, לפחות ל-4 עד 7

משה ארם:       אנחנו מטפלים גם ב-0 עד 4

משה ארם:  מתוך ה-24 יישובים 16 עד 17 יישובים כנראה יוכלו לחזור, שבעה עד שמונה יישובים ממש לא יכולים לחזור, בארי וכו', צריך לקחת אותם לתחנת ביניים, אבל אנחנו מבינים שגם עד החזרה לתוך היישובים חלק מהקהילות רוצות לצאת לתחנת ביניים בהמתנה ולא במלונות, כי זה מפרק להם את הקהילות

משה ארם:  אני מצטט אותם, אני גם מזדהה איתם, לכן אנחנו ניתן את המענה

משה ארם:       דבר נוסף שאנחנו נעשה, אנחנו מגבשים הצעת מחליטים לשלב הבא

משה ארם:  אנחנו רוצים לבנות את היישובים, אנחנו רוצים לשדרג את החבל, אנחנו רוצים להביא חבל פורח ומשגשג בהתאם לחזון שדיברנו

משה ארם:  אנחנו מגבשים הצעת חוק בחבל התקומה ולכן אנחנו נמצאים פה עכשיו, עם היועץ המשפטי שלנו ואיתכם, ואנחנו בונים את החבילה ואת המענה האסטרטגי, מקימים את המִנהלת

משה ארם:  יש אתוס קהילתי חברתי התיישבותי על החוסן של הפרטים, שבעצם בא מתוך הקהילה, אנחנו מבינים את זה ולכן שימור הקהילה הוא חשוב

יעקב אשר: בהצעת החוק של תקומה שתבוא בהמשך הדרך, הרי כשאתה בונה אתה בעצם היום גם בונה פיזית, גם בונה חברתית, גם מטפל אפילו נפשית וכו', צריך גם לבנות שלטונית, זאת אומרת האם הנושא הזה של ועדת תכנון כזו או אחרת, איך זה יעבוד? האם זה נמצא בתוך ה - - -     

משה ארם: כן, תיכף קובי יעלה ויפרט

יעקב אשר: אנחנו יודעים שזה קיים, אפילו דיברנו על זה כאן בוועדה, השאלה אם זה בחוק הזה

משה ארם: כן

משה ארם:  נדבר על זה

יעקב אשר: חשוב שתדבר על זה

משה ארם: הדבר האחרון שחשוב לי להגיד בשקף הזה, כל הפעולות שלנו, כל מה שאנחנו נעשה אנחנו נעשה רק בהסכמה ובתיאום

משה ארם:  חשוב לי, היושב ראש, להגיד לך שלא מעט אנשים שנמצאים סביב השולחן הזה נמצאים איתנו 24/7 בתהליכים

משה ארם:  הקשר שלנו עם משרדי הממשלה הוא מצוין, העבודה שלנו עם חלק מהאנשים שנמצאים פה, עם אלנתן, עם רפי, עם מינהל התכנון, עם אסנת, עם שירי, עם גופים, אני לא מצליח לראות פה את כולם, אבל העבודה היא יום יומית, 24/7, וניתנים מענים בשיתופי פעולה מצוינים, כולל כמובן כל מי שאמון על הצד המשפטי

משה ארם:       זה המכניזם שאיתו אנחנו עובדים

משה ארם:  אנחנו עובדים בקווים קצרים, הקמנו איזה שהוא מנגנון

משה ארם:  מכיוון שאמר לי היושב ראש לקצר, נשארו לי עוד חמש דקות, אני רוצה להסביר בשקף אחד איך אנחנו עובדים, זה חשוב

משה ארם:  יש מִנהלת, הלקוח שלנו, של המִנהלת הזו, הוא הקהילות והמשפחות

משה ארם:  לזה קמנו, לזה נועדנו

משה ארם:  כל פעולה שאתם עושים או אנחנו עושים צריכה לשרת את הקובייה הירוקה הזאת

משה ארם:  יש מעליהם כמובן את המועצות, הבנו שאנחנו יוצאים לדרך, לא נוכל לפעול איתם, זה קהילות במשבר, זה מועצות במשבר, זה באמת אסון, אתם צריכים לראות את הסיפורים שהם מספרים לנו בכל ישיבה, ולכן החלטנו לתת רכזי תקומה, זה למעלה מ-50 אנשים בשכר שהם נמצאים במועצות ונמצאים ביישובים ועוזרים להם לבנות את תכנית השיקום מולנו

משה ארם:  שמנו איש מטה בכל מועצה, שמנו רכז, כדי שיוכל לעזור לנו

משה ארם:       יש משרדי ממשלה, יש ראשי צוותים שלנו ואנחנו מייצרים את הקישור בין השדה, בין הקהילות, לבין משרדי הממשלה

משה ארם:  אנחנו לא מחליפים אף משרד ממשלתי, אנחנו מפעילים את כל משרדי הממשלה

משה ארם:  יש נציג מכל משרד ממשלה, נתתי כאן רק כמה דוגמאות על כמה גופים כיצד הם עובדים איתנו

משה ארם:  כמובן שיש את המטה, יש משרדים נוספים, ואנחנו עושים את הערכות המצב יחד עם צוות אסטרטגי שמסתכל גם על החוק וגם על הצעת המחליטים העתידית

יעקב אשר: רמ"י גם נמצא?      

משה ארם: רמ"י נמצא כל הזמן

משה ארם:  עכשיו בשעות אלה רמ"י נמצא בהצעת המחליטים אצלו במועצה כדי לקדם כמה החלטות שביקשנו

יעקב אשר: אוקיי, כי הם שחקן חשוב בעניין

משה ארם: אז אלו התפקידים שלנו

משה ארם:  אנחנו נושאים באחריות ובכלל הסמכויות, אנחנו מובילים את המאמץ הלאומי

משה ארם:  אנחנו אמונים על שיקום וחיזוק מרקם החיים, על ההיבטים הנפשיים, החברתיים והחומריים, על השיקום והפיתוח הפיזי והסביבתי, לרבות תשתיות, ולא בכדי אנחנו נמצאים פה, על תכנון בנייה, על אותו חוק שצריך להעביר שצריך לסייע לנו

משה ארם:  דבר אחד אני אומר לכם, וזה רק אחד החסמים, לא נוכל לקדם את החבל הזה עם הכללים והחוקים שקיימים היום בתקנות, אנחנו חייבים מסלולים ירוקים, אנחנו חייבים פריצות דרך, אנחנו חייבים מענים מאוד מאוד ייחודיים

משה ארם:       אני רוצה להגיע ליישובים עצמם כדי להסביר

משה ארם:  אתם רואים את השקף הזה, הוא דינמי, לא סופי, אבל יש לי 24 יישובים צמודי גדר

משה ארם:  אנחנו כבר בדיון סיימנו 15, מפה אני נוסע, זה היה צריך להיות בבוקר, אבל התאמנו את עצמנו

משה ארם:  בעוד שלושה דיונים אנחנו הולכים לעשות עוד שלושה יישובים שעד סוף השבוע נסיים את כולם

משה ארם:  אתם רואים שחלק חוזרים ליישוב כפרי, ברביבים נקים שכונה, ניר עוז הולכים לכרמי גת, ניקח אותם לבניינים, בארי עוד לא החליטו, הם יכולים ללכת לירושלים לשלושה בניינים, הם יכולים ללכת לחצרים, הם יכולים ללכת לקדמה, הם יכולים להישאר במלון והם יכולים לחזור לבארי

משה ארם:  את כל החלופות השארנו להם, אמרתי את זה בישיבה הקודמת

יעקב אשר: מתי להערכתך יהיה דבר מסוכם אחרי שעבר את כל השולחנות העגולים ואת כל הזה?      

משה ארם: אני הייתי רוצה שהכול יסתיים ביום שישי הקרוב, אבל אני אומר כאן באופן הצהרתי, אנחנו לא נדחק שום יישוב, גם אם ייקח עוד שבוע או עוד שבועיים

משה ארם:  עדיף שנקבל החלטות מושכלות אפרופו הלקחים ואפרופו שכונות או יישובים כאלה שנבנו ונלך איתם צעד צעד

משה ארם:  אני מבחינתי, אם תשאל אותי, מוכן לחתום על כל הטפסים ועל כל התקציבים היום בשש בערב, על כולם

יעקב אשר: לא, אני לא מלחיץ, הפוך

יעקב אשר:  אני אוהב גם את הדרך שהמדינה נתנה להם כמה חלופות ואמרה להם שיבחרו הם

יעקב אשר:  זה דבר ראשון

יעקב אשר:  דבר שני, לא צריך להאיץ את זה ביום יותר או שבוע פחות, באמת זה לא הדבר החשוב

יעקב אשר:  איפה זה כן חשוב לנו שנדע אם זה טווח קרוב? כי אם אנחנו נדע את הפרטים נדע גם את התפירה שאנחנו עושים בחקיקה הזאת ואחר כך בהמשכה ונוכל לדעת על מה אנחנו מדברים ולא סתם נותנים קרט בלאנש ורצים קדימה

יעקב אשר:  הרי בסוף גם אנחנו אחראים

משה ארם: אבל בהיבטי זמן ומרחב, אדוני היושב ראש, אנחנו כן צריכים את זה הכי מהר כדי שנוכל להתקשר עם היישובים והקבלנים כי אנחנו יוצאים לתכנון

משה ארם:  עד שנביא את הקרווילות ועד שנתקשר בינתיים צריך את האישור שלכם כדי שנוכל לצאת לדרך

יעקב אשר: זה הפך לקרווילות? אני הבנתי שמדובר על בנייה טרומית

משה ארם: בחלק מהמקומות זה ככה

משה ארם:  חברים, בחלק מהמקומות זאת תהיה בנייה טרומית, בחלק מהמקומות זה קרווילות

משה ארם:  שם המשחק כאן הוא זמן, הוא מהירות, אנחנו נותנים להם את כל החלופות, אנחנו נותנים הרבה דגמים מכל מיני סוגים, אנחנו נותנים להם לבחור

משה ארם:       למשל אם אנחנו נבנה ונעודד יישוב מהמלון לחזור ליישוב שלו ולא ללכת לתחנת ביניים ונבנה לו ביישוב שלו תחנת ביניים, אז הם בינתיים יישבו בצמודי דופן, כיוון ששם זה שטח אחר נצטרך לשים טרומי וממ"ד, כי אני לא יכול לשים קרווילה

משה ארם:  מקום אחר אומר: תוציאו אותי הכי מהר, כמו שעכשיו בשפיים, אנחנו שמים 50 קרווילות כדי לעזור להם

משה ארם:  אותו דבר ביישובים אחרים, נעשה את זה יחד איתם

משה ארם:       אנחנו קידמנו לא מעט פעולות, פה אנחנו עם משרד הפנים ואיתכם רוצים את מטה התכנון ומינהל התכנון לגבש תיקוני חקיקה בתחום התכנון והבנייה, תיכף קובי ידבר על זה

משה ארם:  הם יושבים עכשיו ואמרנו שאנחנו מגבשים, עובדים עם משרד הביטחון, האוצר, מס רכוש, יושבים עם כל משרדי הממשלה כדי לקדם את הפעילויות שלנו

משה ארם:      ולסיכום אני רוצה להגיד שני דברים

משה ארם:  אחת, אנחנו, אדוני היושב ראש, עם הרבה כדורים באוויר, כמעט אלף כדורים באוויר, אנחנו מבינים שאנחנו צריכים לעבוד במקביל ולא בטור ולכן המיקום של הוועדה, ופה אני מודה לך שוב, על המהירות, על הזמן, על החשיבות, גם על זה שדחקת בי על החשיבות של העניין הזה כדי להגיע היום ולא לחכות ליום שני, אני מאוד מעריך את זה ואני חושב שזה בהחלט ראוי לציון

משה ארם:       אני רוצה להדגיש את המנהיגות המקומית של ראשי המועצות שהיא ראויה לכל כבוד והערכה, כי ככה הם עושים, וזה מה שאנחנו עושים, אנחנו רוצים ללכת מתקווה לצמיחה

משה ארם:  אנחנו רוצים לתת להם תקווה, אנחנו רוצים לתת להם אמון

משה ארם:  אני רוצה להגיד לכם שאחד הדברים הקשים, אני עומד כנציג מדינה, אני לא עומד כנציג מִנהלת, אני מייצג מדינה, אני מקבל את הביקורת בהבנה ובאהבה, אין להם אמון

יעקב אשר: בצדק

משה ארם: אין להם אמון, אנחנו צריכים לבנות אותו, לא בצבא, לא במדינה, לא ברשויות, לא באף אחד

משה ארם:  אנחנו מתחילים לתת להם איזה שהוא אור קטן בקצה המנהרה ואני חושב שחלק מהפעולות, גם מה שנעשה עכשיו בוועדה שלך, מחזק את מהאמון

משה ארם:       אנחנו עובדים על החינוך, אנחנו רוצים לבנות בתי ספר עורפיים כדי להחזיר אותם פנימה לתוך היישובים של 4 עד 7

משה ארם:  גם פה, אפרופו החוק הזה, אם אנחנו רוצים לבנות את זה אנחנו צריכים את זה בלי חסמים ולעשות את זה מחר בבוקר

משה ארם:  אנחנו מבינים שחינוך הוא כוח מושך, לצד הביטחון, ויישוב אומר שבלי ביטחון הם לא יוכלו לחזור

משה ארם:       כמובן נמשיך לעגן את הצמיחה בחקיקה ונמשיך לתת את אותם תקציבים

משה ארם:  יחד איתך ויחד איתכם גם ננצח

יעקב אשר: שאלה אחת נוספת שיש לי, אחר כך נשמע את קובי וניתן לחברי הכנסת ולאנשים

יעקב אשר:  בפן הביצועי, הרי אנחנו כרגע מקדמים את הפן התכנוני

יעקב אשר:  האם אתם עובדים כרגע בטור, אני מקווה שלא, לגבי הביצוע, האם זה קרווילות, או מבנים טרומיים, האם אתם כבר היום נמצאים באיזה שהוא משא ומתן מול חברות? האם זה מצריך אתכם עכשיו למכרזים כאלה ואחרים? האם החשכ"ל יתחילו לבוא? את כל המוקשים אני זורק לך כבר על הכביש

משה ארם: אני אגיד לך את הכול

יעקב אשר: כי אני לא רוצה שיהיה מצב, אנחנו נאיץ את התהליכים שלנו ואחר כך נמתין להחלטות הביצוע, לא, צריך עכשיו לבדוק חברה בין-לאומית ועכשיו צריך לבדוק את זה

יעקב אשר:  אני מכיר את זה, אני מכיר את זה מהרכבת הקלה בקו האדום

משה ארם: אתה צודק

משה ארם:  אנחנו אמרנו, מהשקף הראשון ראית את זה פה, ואני מצהיר גם פה, לא נוכל לעבוד עם הכלים, החוקים, התקנות והכללים הרגילים

משה ארם:  הנה אני מודיע, לא נוכל, לא נעמוד בזמנים, לא ניתן מענים

משה ארם:  חד חד ערכי אני אומר, כל מי שיש לו את האחריות יש לו גם את הסמכות ותפקידו לפתוח את העניין ולתת לנו מסלולים ירוקים

משה ארם:  זה אחת

משה ארם:      שתיים, אנחנו עובדים במקביל, לשאלתך, ואני אמרתי שאני לא מחליף משרדי ממשלה

משה ארם:  זה היתרון, אני לוקח את משרד השיכון, מישהו כאן ממשרד השיכון?      

אתי לבני: אני

משה ארם: שלום לך

משה ארם:  משרד השיכון, מהשר דרך המנכ"ל, דרך הגופים הנוספים שלהם, יש הרבה מכרזי מדף פתוחים, אנחנו לוקחים את החטיבה להתיישבות, לוקחים את הסוכנות היהודית, לוקחים את עמיגור, את עמידר, כל מי שיכול, אנחנו רוצים להכניס 50 קבלנים, אני באופן אישי לא בוחר אף קבלן, יש משרדי ממשלה שיעשו את זה, אנחנו לוקחים את דירה להשכיר, לוקחים את מינהל הדיור, לוקחים את כולם, רוצים לעבוד ורוצים לעבוד עם אותם אנשים כדי שיפעילו את כל הגופים במקביל

משה ארם:      יחד עם זאת אני אומר לך שאם אנחנו לא נקבל מסלולים ירוקים מהחשב הכללי ולא נקבל מסלולי התקשרות מהירים, שאנחנו יושבים עליהם, ונצטרך לעבוד עם אותם כללים, יקרה בדיוק מה שאתה ציינת

יעקב אשר: בשביל זה ציינתי, כדי שזה לא יקרה

משה ארם: אני עומד על זה, גם פה, ובכל משרד

משה ארם:  ביום ראשון אני פוגש את החשב הכללי, הוא מלווה אותנו באופן אישי, הוא תומך בנו, הוא מבין את כל גודל השעה וגודל העניין ועד יום ראשון אנחנו מסכמים בראשותו את המסלול להתקשרות מהירה

משה ארם:  אני מקווה שזה יעבוד

יעקב אשר: מעולה

קובי פאר: שלום

קובי פאר:  בוקר טוב

קובי פאר:  אני קודם כל אגיד כך, אנחנו כן הולכים למהלך חקיקה מאוד אינטגרטיבי מתוך ראייה שתביא חבל מחודש, משגשג, פורח, מתוך ראייה של להפוך את החבל הזה למיקוד לאומי, כלומר הממשלה, המדינה, הופכת את האזור הזה לאזור מיקוד לאומי של כל הדברים, כל המשאבים, על מנת להביא אותו ליעד

קובי פאר:       חלק מהנושא הזה זה גם נושא של תכנון ובנייה ויהיה פרק שידבר על הטווח הארוך של התכנון ובנייה בהקשר על מנת לאפשר את היעדים האלה, המטרות האלה ואת החזון הזה, אבל כשהתחלנו לצעוד במעלה הדרך יחד עם החברים היקרים ממינהל התכנון ומטה התכנון במשרד הפנים הבנו שיש דברים שאנחנו חייבים הרגע לתת פתרון, כי אם לא זה לא נוכל להשלים את פתרונות הביניים, אני לא מדבר על פתרונות הקבע

קובי פאר:  אנחנו צריכים כל מיני החרגות וכל מיני הקלות שהיום החקיקה הקיימת לא מאפשרת אותם וגם הפטור שיש לפי 266ה לא נותן מלא את מה שאנחנו צריכים

קובי פאר:       לכן מתוך ראייה שאנחנו נמצאים במצב מיוחד שמחייב פתרון מיוחד אנחנו הבנו שאנחנו צריכים משהו שהוא באמת באמת לא שגרתי, משהו שהוא באמת באמת חריג, אבל שהוא ממוקד למטרה הזאת, לאזור הזה, לפתרון הזה

קובי פאר:  זו הסיבה שאנחנו נמצאים פה בוועדה

יעקב אשר: תודה רבה

יעקב אשר:  נתחיל עם החוק

יעקב אשר:  נתן אלנתן, בבקשה

נתן אלנתן: אני אסביר בכמה מילים את המהות של החוק

נתן אלנתן:  למעשה יש לנו את סעיף 266ה שהוא סעיף שמאפשר במקרים מאוד מאוד מיוחדים ובצורך מאוד גדול לתת פתרונות של בנייה ללא תכנית וללא היתר במקרים מאוד מאוד מיוחדים

נתן אלנתן:  חלק גדול מהפתרונות לצורך המפונים עומד בהגדרה של הסעיף הזה

נתן אלנתן:  הדבר היחיד שלא עומד ובשבילו היינו צריכים לעשות את התיקון זה שהסעיף הזה מדבר על בנייה שהיא זמנית

נתן אלנתן:  זאת אומרת אם אנחנו שמים קרווילות, אין בעיה, הסעיף הזה בתוקף ואפשר לעשות את זה, אבל אם אני רוצה לעשות לא קרווילות, אלא לשים מבני קבע, בנייה מתועשת, שברור שהיא הרבה יותר איכותית והרבה יותר טובה והפער במחיר הוא שולי, ואם אפשר לעשות את הפתרון הזה אז כבר עדיף לעשות את הפתרון הזה מאשר לשים מבנה יביל, את זה אי אפשר היה לעשות במסגרת החוק הקיים וזה למעשה מה שעושה התיקון הזה שמאפשר לתת את הפתרון הזה עם הסייגים כמובן שהחוק קובע באיזה תנאים אפשר לעשות

נתן אלנתן:  זה לא בכל מקרה, לא בכל מקום, לא בכל תנאי

נתן אלנתן:  הסייגים מופיעים בחוק וזה למעשה המטרה של החוק

יעקב אשר: רפי, אתה רוצה להוסיף?      

רפי אלמליח: כמו שנאמר כאן, בתחילת הדרך למדנו את הכשלים שהיו בעבר, שזה היה שכונות קרווילות שבסופו של דבר הפכו לאזורים בעייתיים, גם מבחינת פינויים, גם מבחינת האוכלוסייה והחברה

רפי אלמליח:  אמרנו שאנחנו שואפים למצוא כאן, אם יש מקומות שהם מתאימים ואנחנו יודעים והם מתוכננים להרחבה, ובחוות דעת של מתכנן המחוז אנחנו כבר נלך צעד קדימה ונאפשר גם את המגורים האלה, שגם מבחינה כלכלית, מבחינה תקציבית, לא נזרוק כספים לחינם, כספי ציבור

רפי אלמליח:  אנחנו כבר נראה את העתיד וגם אם זה לא ישמש את אותה אוכלוסייה זה יכול לשמש בהמשך אוכלוסייה אחרת, ואם אנחנו מדברים על אזור שאנחנו רוצים לראות אותו פורח ומשתקם ומתעצם, כמו שהיושב ראש אמר בישיבות הקודמות, אז אנחנו נרצה לראות חבל ארץ הרבה יותר מפותח ולמשוך לשם תושבים נוספים

יעקב אשר: אבל זה אומר שזה צריך להיות באזור הגיאוגרפי של - - -     

רפי אלמליח: אז חלק מהפתרונות הם באזור הגיאוגרפי, וגם אם זה לא באזור הגיאוגרפי זה באזור הדרום, אנחנו מדברים על חיזוק הפריפריה

רפי אלמליח:       אני מודה כאן לכל העוסקים במלאכה, למִנהלת, אנחנו עובדים בצמוד, הייעוץ המשפטי עובד 24/7 ממש למצוא את כל הפתרונות במינהל התכנון, במטה התכנון, אז תודה לכולם

יעקב אשר: אוקיי

יעקב אשר:  יוראי, בבקשה

יוראי להב-הרצנו: תודה

יוראי להב-הרצנו:  קודם כל אני רוצה לומר, משה, הייתי גם בהצגה הקודמת בוועדה לביקורת המדינה וגם עכשיו, אני מוכרח לומר לך שיש לי תחושה של שקט וביטחון, סוג של רוויה כששומעים אותך מציג את התכניות, זה מאוד מרשים, גם התכנון, גם הירידה לפרטים, גם החזון שאתה מציב

יוראי להב-הרצנו:  אני חושב שזה דרוש ואני מודה לך מאוד

יוראי להב-הרצנו:       ובהמשך לדברים של קובי ושלך, אני חושב שהתפקיד שלנו, כמו שחבר הכנסת כהן אמר, הוא לאפשר לכם את כל הכלים, את כל הכלים שהבית הזה יכול לאפשר בשביל שתוכלו לעמוד במשימה שלכם מה שיותר מהר ומה שיותר מוצלח, אם זה אומר החרגות והקלות ופטורים, ממש את כל מנעד האפשרויות כדי שתוכלו להתאים עבור המשפחות, עבור הקהילות, את מנעד הפתרונות הכי רחב והכי מתאים שניתן

יוראי להב-הרצנו:      אני כן רוצה לבקש ממך דבר אחד והוא שהפתרונות, בין אם הם זמניים ובמיוחד אם הם קבועים, יאפשרו סביבת חיים בריאה עבור התושבים, ובהקשר הזה אני מבין את הצורך, כולנו מבינים את הצורך לעשות את זה מהיר ויעיל וכמה שיותר ברור, אבל אנחנו צריכים לוודא ששכרנו לא ייצא בהפסדנו ולכן צריך לוודא שהחלופות מאפשרות סביבת חיים בריאה, שאין סביבם זיהום אוויר, שאין בעיות שיהפכו את החיים בטווח זמן הרחוק לפחות בריאים

יוראי להב-הרצנו:  לכן צריך לוודא שהגדרות הסביבתיים ובריאות הציבור נשמרים גם כשעושים את זה מהיר וצריך לעשות את זה מהר

משה ארם: אנחנו שם, אני מסכים לחלוטין

יעקב אשר: משרדי ממשלה

יעקב אשר:  משרד המשפטים

יעקב אשר:  אנחנו עוד לא נכנסים כרגע לסעיפי החוק, אנחנו נתחיל עם זה, אני לא יודע כמה שנספיק היום, יש ישיבת מליאה, אנחנו ניכנס לזה, אתם כמובן מכירים את השיטה אצלי איך זה עובד, סעיף סעיף ומתחילים לקבל את כל ה – אבל אני רוצה כללית על הפלטפורמה את דעתכם, בבקשה

נועה סרברו: כמו שהוצג כבר, גם על ידי גורמי המקצוע וגם היועץ המשפטי של המִנהלת, העבודה נעשית בשיתוף פעולה מלא ואנחנו בייעוץ המשפטי, כרמית יוליס, המשנה ליועצת המשפטית לממשלה, מלווה גם באופן שוטף ורצוף את דיוני המִנהלת ואנחנו עושים ככל שניתן בשביל להסיר חסמים

נועה סרברו:  כאן בהקשר הזה עלה שיש צורך בתיקון חקיקה שקודם במסגרת זמנים מאוד מהירה, כמובן בשיתוף פעולה מלא עם מטה התכנון ומינהל התכנון שהובילו את החקיקה ועם המִנהלת

נועה סרברו:  אין לי כל כך מה להוסיף

יעקב אשר: בסדר

יעקב אשר:  אני מתפלל שיהיו לי הרבה ישיבות כאלה שתגידו שאין לכם הרבה מה להוסיף, אין קשיים משפטיים, הכול בסדר

יעקב אשר:  לו יהי

קובי פאר: רק ברשותך, היושב ראש, באמת שכחתי את התרומה המדהימה של הצוות של משרד המשפטים, ייעוץ וחקיקה, של כרמית ונועה והצוות שלהם כי זה המקום שכולם עובדים ביחד ומגיעים ליעד

יעקב אשר: אני הייתי מצטרף איתך על כרמית, אבל אני מפחד לשרוף אותה ככה

מאיר כהן: ככה זה כשבאים מקרית שמונה

יעקב אשר: כרמית מקרית שמונה? זה ייעוץ משפטי עם שתי רגליים על הקרקע, אני מאוד מכבד וחושב שזה נכון למדינה

נאור שירי: יעקב, אני מרגיש כאילו אתה מכריח אותי לדבר

נאור שירי:  אין לי מה לומר

יעקב אשר: לא, כי אני מפחד שאם אתה לא רוצה לדבר או שאתה לא חש בטוב או משהו

נאור שירי: לא, עד שיש דברים שעובדים טוב אתה רוצה שאני –      

יעקב אשר: הבנתי

יעקב אשר:  מאיר, ידידי, ראש העיר

יעקב אשר:  אוקיי

יעקב אשר:  משרדי ממשלה, משרד החינוך, נמצאים כאן? נתחיל אולי עם משרד השיכון

יעקב אשר:  אנחנו עושים רתימה של כולם

אתי לבני: אנחנו חושבים שזה מהלך מאוד נכון לאפשר את הבנייה של מבני קבע, מבנים שישמשו בעתיד את הקיבוצים להרחבות שלהם

יעקב אשר: זאת אומרת היום אתם משבצים את זה, לכם יש חלק חשוב בכך, שהמיקומים והדברים האלה באמת ישתבצו למשהו עתידי שאפשר יהיה להשתמש בו, כמו שאמר רפי, לצורך חיזוק הדרום וכו'

יעקב אשר:  זאת אומרת זה צריך להשתלב ולא שזה ייפול על איזה מקום שיתברר שזה היה טעות מלכתחילה בכלל להגיע אליו

יעקב אשר:  זו אחריות שלכם, כי זה משה פחות יכול לראות כרגע, הוא ממוקד משימה, אתם צריכים לראות את זה ברמה הרחבה יותר

אתי לבני: כמובן זה ייעשה בתיאום עם היישובים שיורחבו, לפי הקיבולת ולפי היכולת של היישוב להתרחב ובהתאם

אתי לבני:  חלק מהיישובים, כבר עכשיו יש להם תכניות שמאפשרות התרחבות וככה נוכל לאפשר בנייה שכשהיא תתפנה היישוב יוכל לקלוט אוכלוסייה אחרת צעירה במבנים האלה

יעקב אשר: תודה רבה

יעקב אשר:  משרד החינוך בזום

ערן הוליץ: אני מבין שעוד לא נכנסים לסעיפים, אנחנו נבקש להתייחס כשנגיע למבנים לצרכי חינוך

יעקב אשר: אבל אני שואל, אמנם זה לא משפטי כל כך, אבל אני מבין שצוות של חינוך שאחראי על הפרוגרמות ועל כל הדברים האלה והצרכים נמצא איתכם יד ביד בדברים האלה

משה ארם: משר החינוך דרך אנשיו, והם עובדים איתנו על כלל הדברים

נתן אלנתן: אני רק אוסיף בנושא של משרד החינוך, אנחנו כבר נתנו בתקופה הזאת פתרונות למפונים שנמצאים בבתי מלון, פרסמנו שלושה צווים, צו ועוד שני תיקונים לצווים, הוספנו בערך כ-30 בתי ספר, יבילים

נתן אלנתן:  חלקם כבר קמו ופועלים, בים המלח, שלחו לי תמונות, חלקם בהקמה

נתן אלנתן:  עובדים מהבחינה הזאת בשצף קצף

יעקב אשר: אז זו שוב ההזדמנות להגיד מה שכבר אמרתי פה כמה פעמים, גם לך וגם לרפי ולכל מטה התכנון, אני רואה את זה, בילית פה, אני חושב, יותר מאשר היית בבית התקופה האחרונה ואתה והאנשים שלך ובני, שנמצא כאן עד השעות המאוחרות של הלילה, באמת מהירות תגובה שבאמת מגיע שבח

יעקב אשר:  זה לא אומר שאנחנו לא נחלוק על דברים, אבל באמת מגיע שבח על מהירות התגובה שלכם

יעקב אשר:       מרכז שלטון אזורי

יעקב אשר:  לא על הסעיפים, על הסעיפים אנחנו נדבר, רק כללי

משה כרמל: באופן עקרוני

משה כרמל:  קודם כל אני מצטרפת לברכות של כל העוסקים במלאכה למציאת פתרון חוקי לנושא של הקמת מבני קבע איכותיים

משה כרמל:  אנחנו ביקשנו את זה ובקשתנו נענתה במהירות שיא

משה כרמל:  יחד עם זאת יש לי הערה עקרונית

יעקב אשר: אפשר גם הערות כלליות

משה כרמל: לא ממש לנוסח החוק, אבל ההערה העקרונית היא שנראה שדילגו על ההיררכיה המקומית, על הוועדה המקומית ועל המועצה האזורית שקולטת ואנחנו נבקש להכניס לתוך התנאים לצו את ההתייחסות

יעקב אשר: כן, ראיתי את המכתב שלכם, תיאום ו - - -      

משה כרמל: לא רק תיאום

יעקב אשר: אני מציע כשניכנס פנימה, יש דברים שהם החלטות כאלה ואחרות שאומרים בתיאום עם המועצה האזורית

משה כרמל: כמובן שיש פה מתח בין מהר מהר ונכון נכון ואנחנו הבנו מאנשי מקצוע, גם דרך מינהל התכנון, שיש היום בישראל מספיק חברות שיודעות לתת מענה של בנייה מתועשת מהירה באותם לוחות זמנים של קרווילות שהם בהכרח גם פתרון נחוץ למגורים

יעקב אשר: שאתם מעדיפים את זה כמובן

משה כרמל: לכן אנחנו חושבים שזה נכון, אבל כמובן בגידור שאמרתי קודם שזה גם יהיה נכון תכנונית, גם נכון לקיבוץ או ליישוב הקולט וגם נכון קודם כל לאוכלוסיית המפונים

משה כרמל:  אבל אני מבינה, כבוד היושב ראש, שלהערות הפרטניות לסעיפי החוק אנחנו - - -     

יעקב אשר: אנחנו נתחיל, אני לא יודע כמה נספיק היום, אבל תהיה ישיבה אולי אפילו מחר ואנחנו ניכנס לדברים

יעקב אשר:       רשות מקרקעי ישראל, בבקשה

יעקב אשר:  בקצרה

יעקב אשר:  אם הכול טוב אז בקצרה

מאיר כהנא: אנחנו חושבים שהתיקון ראוי

יעקב אשר: תודה רבה

יעקב אשר:  החברה להגנת הטבע

אסף זנזורי: אנחנו גם מבינים את הצורך, מבינים את החשיבות המאוד גדולה

אסף זנזורי:  יש לנו כמה הערות לסעיפים עצמם, בעיקר לתכנון הארצי, ואני אגיד, כשאני מסתכל, גם הסתכלתי על המצגת, יש עניין של חיים ויש עניין של איכות חיים וצריך לזכור שבסוף החבל הזה הוא חבל שנפגע גם ברמה הסביבתית, אנשים ירצו לחזור גם לאיכות החיים שלהם ולטפח את זה ואנחנו חייבים לראות איך אנחנו שומרים את זה

אסף זנזורי:       ולהערות הכלליות, אני לא אכנס למספר הסעיפים, אבל הסעיף שהכי מדאיג אותנו זה הסתירה לתכניות מתאר ארציות בעיקר, מתוך החשש גם במיוחד לפגיעה בציבור ואנחנו חושבים שפה צריך לייצר איזה שהוא היפוך בכללים

אסף זנזורי:  אני אציג את זה, אם יהיה זמן להערות, איך כן דואגים לזה כי בסוף חוק התכנון והבנייה הוא לא רק חוק, הוא בא לשמור על איכות החיים שלנו ואם נסתור אותו לחלוטין אנחנו יכולים לקבל מצבים מאוד בעייתיים

אסף זנזורי:  למשל אתמול היה במועצה הארצית, דבר קטן, שמו מבנה ציבור בטבריה ליד תחמ"ש

אסף זנזורי:  זה קורה מאוד מהר, זה בגלל שגם המשרד להגנת הסביבה הוא לא חלק מההתייעצות בחוק הזה וגם בגלל שעושים מהר וסותרים חקיקה

נתן אלנתן: אבל זה סודר

אסף זנזורי: זה סודר, אני רק בא להציג את הדבר

נתן אלנתן: הכול בסדר, בשביל זה זה מגיע למועצה האזורית

אסף זנזורי: אתה יכול למצוא את עצמך בשטח שהוא יכול להיות מאוד מורכב - - -     

יעקב אשר: כן, הדברים מגיעים בחלקם למועצה, אנחנו נגיע לסעיפים, במועצה יש לכם את הנציגות שלכם

יעקב אשר:  זאת אומרת לא הולך להיות פה מחטף, זה ברור שלא

אסף זנזורי: יעקב, גם בלי מחטף אפשר, אם אתה רץ מהר ומראש מכווין את הכיוון לכל מקום בלי להתייחס - - -     

מאיר כהן: לא אם אתה רץ מהר, רוצים לרוץ מהר

אסף זנזורי: צריך לרוץ מהר

מאיר כהן: תפקידכם זה תוך כדי ריצה - - -     

יעקב אשר: לא, אפשר להיות מרוכז גם תוך כדי ריצה מהירה

מאיר כהן: בדיוק

אסף זנזורי: אני מסכים לגמרי ויש לנו הצעות בדיוק בשביל לעשות את זה, גם לרוץ מהר וגם להיות מרוכז וללכת לכיוון הנכון, בשביל לא לפגוע באיכות החיים של אנשים

יעקב אשר: תודה רבה

יעקב אשר:  נעה טל, קק"ל

נעה טל: אני ממשיכה של דבריו של אסף על נושא איכות החיים וחלק מאיכות החיים זה כל שטחי היער שנמצאים

נעה טל:  בעצם הוחרגו שמורות טבע, גנים לאומיים וחופים ושטחי היער לא הוחרגו, אנחנו מבקשים לכלול את שטחי היער, קל וחומר שהם חלק מפרק המוגנים, לא ראוי ולא נכון להוציא אותם מהשטחים שמוחרגים

יעקב אשר: היא אומרת שהוחרגו גנים לאומיים ושטחי היער, שזה הגדרה - - -     

נתן אלנתן: אנחנו לא החרגנו

נעה טל: מצוין במפורש גנים לאומיים, שמורות והסביבה החופית, לא מצוין היער

נעה טל:  אנחנו מבקשים שהיער יוחרג גם

יעקב אשר: אוקיי, אנחנו נדון בזה

יוסף עטאונה: אני חושב שהתיקון המוצע הוא תיקון ראוי, אני גם הצעתי את זה במליאה כשהייתה הצעת החוק, אבל אני חושב שפה יש הזדמנות פז, כי, כבוד היושב ראש, בשנה האחרונה כמעט אין ישיבה בוועדת הפנים שדיברנו על נושא תכנון שלא דיברתי על הכפרים הלא מוכרים בנגב שהמדינה במשך 70 שנה מתעלמת מהם, כשמביאים הצעת חוק כזו שנותנת אפשרות למסלול ירוק וגם לבנייה ללא תכנית והיתר, גם שהם זמניים, אני חושב שזו הזדמנות היסטורית לאוכלוסייה הערבית הבדואית בנגב

יוסף עטאונה:       נכון שבגלל המלחמה והמורכבות והמצב יש מפונים שצריך לתת להם פתרון, אבל יש מפונים בנגב בכפרים האלה באישור של הממשל הצבאי בשנת 49' עד 53', אנשים נמצאים במקומות האלה, בכפרים הלא מוכרים ברשות של המדינה ו-70 שנה לא נותנים להם מענה, לא למגורים, לא למוסדות, לא לחינוך, לא לבריאות

יוסף עטאונה:  לכן אני מציע שהצעת החוק בצורה חד משמעית תכלול את היישובים הלא מוכרים בנגב

יוסף עטאונה:       אפשר לחשוב יחד, אני יודע את ההסתייגויות שלך מראש, אבל גם משפטית, כמו הפתרון המשפטי המוצע שיכול לעזור למפונים שפונו בחודש האחרון, הפתרון הזה צריך גם לעזור למפונים 70 שנה שאף אחד לא ראה אותם, מתעלם מהם, גם במלחמה הזו

יוסף עטאונה:  גם בחודש הזה הם שילמו מחיר כבד, גם הרוגים מנפילות טילים, גם עדיין יש לנו נעדרים ולכן הגיע הזמן לתת ולתקן עוול היסטורי

יוסף עטאונה:  זו ההזדמנות, אין עוד הזדמנות, התיקון הזה צריך לכלול את הכפרים הלא מוכרים בנגב

יוסף עטאונה:  אפשר לשבת, אפשר לחשוב על ניסוח, על דבר שייתן מענה לכל הצדדים, אבל בינתיים צריך תשובות

יוסף עטאונה:       כשדיברנו על המיגון בחודש האחרון, גם בוועדה הארצית וגם בוועדה המחוזית בבאר שבע, וכל הזמן אמרו שיש היעדר סטטוטוריקה, אלה יישובים לא מוכרים, אי אפשר לעשות כלום, אבל אי אפשר להשאיר אותם מופקרים לעוד 70 ו-80 שנה

יוסף עטאונה:  צריך בתיקון הזה לשבת בהמשך ולהביא פתרון, אפילו חלקי, במיידית לכפרים הלא מוכרים בנגב, תודה

מאיר כהן: אני יכול להתייחס, אדוני?      

יעקב אשר: כן

מאיר כהן: יש תכניות מוכנות של הקמת היישובים, יישובי הקבע, לפזורה הבדואית

מאיר כהן:  אני הקמתי לפני שנה בית ספר בחודשיים כי הגעתי להסכמות עם האנשים

מאיר כהן:  השאלה מי עומד בצד השני, מה הם רוצים

מאיר כהן:  זה לא המקום לפתור את כל הבעיה שחייבים לפתור אותה, אתה צודק, את כל הבעיה של הכפרים הבלתי מוכרים, אבל אני משער שאם ירצו להתעסק עם מיגוניות ועם הקמת מבנים להגנתם, כי אני הייתי שם וראיתי מה שקרה להם, אז יהיה אפשר לעשות את זה

מאיר כהן:  ואם אפשר להקים מוסדות חינוך, יהיה אפשר לעשות את זה

מאיר כהן:  אמרתי לך, השאלה אם יושבים ומדברים

יוסף עטאונה: לא יודע, גם בוועדת חינוך דיברתי על זה כל הזמן

יעקב אשר: לא, אבל כשהוא מדבר על מיגון הוא מדבר גם על מיגון לדירות

יוסף עטאונה: יש 5,000 תלמידים בגילאי 3 עד 5 שאין להם מסגרת לימודית, הם יושבים בבית

מאיר כהן: תאמין לי, אני הייתי השר, אני מכיר את זה לפני ולפנים

יעקב אשר: הוא מכיר את זה, הוא היה אחראי על זה

יוסף עטאונה: בגלל שאתה מכיר, בהצעת החוק אמרתי לך כאיש הנגב, אני אומר שיש לנו הזדמנות פה להכניס, שאנשים יקבלו פתרונות דרך התיקון

יוסף עטאונה:  אני מסכים איתך, איפה שיש אנשים שאפשר להתקדם ויש מנהיגות ויש ועדים מקומיים ואנשים רוצים לחיות, אנשים רוצים חינוך, אנשים רוצים בריאות, אנשים רוצים גם הגנה

יעקב אשר: תודה

יעקב אשר:  אלי אלישע, חברת חשמל, התייחסות כללית לסעיפים

אליהו אלישר: כמו שהתגייסנו במהלך המלחמה ואנשים שלנו חירפו את נפשם ולצערנו גם חלק שילמו על זה בחייהם

מאיר כהן: אתם אלופים, כל הכבוד לכם

יעקב אשר: אגב, גם אתמול היו מקומות שהופגזו בצפון הם החזירו חשמל תוך כדי זה, ברוך ה' שלא הייתה כותרת של –      

אליהו אלישר: נכון, אתמול בלילה אנשים שלנו החזירו

אליהו אלישר:  אנחנו גם מוכנים בנושא הזה להתגייס לטובת המִנהלת

אליהו אלישר:  אם אתם רוצים שאנחנו נהיה שותפים למִנהלת בייעוץ או בסיוע בלקדם חיבורי חשמל או דברים מהסוג הזה אנחנו נשמח להיות חלק

יעקב אשר: אני מציע שיהיה

יעקב אשר:  אני לא יודע באיזה הגדרה, אני לא מחפש את ההגדרות

נאור שירי: גם אין לך חברה אחרת

יעקב אשר: אין לך ברירה, אין ארץ אחרת

אליהו אלישר: אם טוב, לא כל דבר צריך תחליף

יעקב אשר: זה לא הדיון עכשיו, אבל אני בהחלט יכול להגיד לך, אותך, אלי, אני מכיר פחות, אבל בהכירי את המנכ"ל ואת יכולותיו, את מאיר שפיגלר, שבטח אתה גם מכיר אותו בצורה כזו או אחרת, חד משמעי, כל סיוע וכל זה, וכדאי שיהיה באמת - - -     

מאיר כהן: זה המנכ"ל היחיד שמתקשרים אליו בשלוש לפנות בוקר והוא מיד אומר: כן, מה צריך?      

יעקב אשר: שלטון מקומי, שלום זינגר וכמובן לצדו עורכת הדין סלומון

שלום זינגר: התבקשתי לומר שמרכז השלטון המקומי תומך בעמדתו של חבר הכנסת יוסף עטאונה וחושב שזה הזמן המתאים לפתור גם חלק מבעיות היישובים הלא חוקיים

יעקב אשר: אבל זה כרגע לא בסמכות שלנו

שלום זינגר: אדוני, הכול בסדר, אני אומר מה התבקשתי לומר ואני אומר

שלום זינגר:  אם אדוני יחפש את המסגרת לעשות את זה אפשר למצוא

יעקב אשר: אם אדוני יתבקש להגיד לי איפה זה אז נדבר על זה

שלום זינגר: אוקיי, אז אני אמצא איפה

יעקב אשר: מירה, יש לך מה להוסיף? את לא חייבת

משה סולומון: אני אומר רק במשפט

משה סולומון:  מה שאמר לצדי מורי ורבי אכן היא עמדת הבית שלנו, עמדת מרכז השלטון המקומי, אני מבקשת לומר שאנחנו כתפיסה סבורים שזה כיוון נכון, נכון לעגן סמכות זמנית שמתייחסת להוראת שעה, מתייחסת למצב המלחמה ולא לייצר איזה שהוא משהו בתוך חוק התכנון והבנייה שהוא הופך להיות חולש גם על עתיד מאוד מאוד ממושך

משה סולומון:  כן נכון יהיה להרחיב את המסגרת הזו של הוראת שעה כך שהיא תוכל לכסות ולתת מענים ופתרונות לדברים שמחכים כבר זמן רב, אבל עדיין במסגרת מצומצמת

משה סולומון:       יש לנו הערות לגופה של הצעת החוק, אנחנו העברנו מכתב בנושא, אנחנו נעמוד על הדברים גם תוך כדי הדיון, תודה רבה

יעקב אשר: ראיתי, קראתי בעיון

דוד דנינו: אני מחזק את ידו של מר אדרי על הפעולה של הורדת כמה שיותר חסמים ולהביא את האנשים כמה שיותר מהר לחיים נורמליים

דוד דנינו:  כאיש קיבוץ אני יודע מה זה

דוד דנינו:  יש לנו כמה הערות לגופה של הצעת החוק וזה יידון יותר בהרחבה, אבל לא במסגרת הזו

יעקב אשר: אתה תהיה פה בעזרת ה', אתה נמצא פה הרבה

דוד דנינו: ברור

יעקב אשר: משרדי ממשלה, יש עוד מישהו שרוצה להוסיף במשהו? הגנת הסביבה

מיכה גולדמן: שלום

מיכה גולדמן:  אנחנו מברכים על היוזמה ובאמת מרשים העבודה שנעשית

מיכה גולדמן:  בהסתכלות על שמירת הקהילות אנחנו חושבים שבאמת זו ההסתכלות הנכונה לתת להם את מכלול האפשרויות ותודה רבה בשם המשרד שלנו

מיכה גולדמן:  אנחנו גם שותפים, יש לנו נציג פעיל ומנסים לעשות הרבה דברים

מיכה גולדמן:       דיברנו על איכות חיים, אנחנו מנסים מאוד לפעול למען שמירה ושיפור וחיזוק איכות החיים באזורים שנפגעו

מיכה גולדמן:  אנחנו יודעים איך רצים מהר בממשלה כשרוצים לקדם דברים וזו באמת הזדמנות גם לברך את מינהל התכנון על העבודה המאוד מאוד אינטנסיבית שהם עושים כדי לקדם את הדברים

מיכה גולדמן:       הערנו את ההערות שלנו גם בממשלה וגם בדיון במועצה הארצית, חלקן התקבלו, אנחנו חושבים שיש עוד מקום קצת להתייחס עוד קצת להערות שהעברנו, במיוחד במיוחד בהתייחס לנושא של ההתייחסות הסביבתית, כשדברים מגיעים ברגע האחרון מאוד מאוד קשה לתקן, אנחנו מבקשים להיות כלולים בשלב של חוות הדעת של מתכנן המחוז

יעקב אשר: אוקיי

יעקב אשר:  אז קודם כל, מאחר שנותרה לנו חצי שעה, אני לא חושב שיש טעם שנתחיל עכשיו את ההקראה ואת הכניסה לסעיפים

נאור שירי: למה לא?      

יעקב אשר: כי כך אני חושב

נאור שירי: לא, שאלתי למה, אולי אני אסכים איתך

יעקב אשר: כי כדי להיכנס לזה אנחנו צריכים באמת להיכנס לזה, כמו שצריך

יעקב אשר:  אני אשב עם הצוות וגם עם מינהל התכנון ועם המִנהלת, אבל לא איתך

יוראי להב-הרצנו: ואולי עם חברי הכנסת גם? כדי להטמיע את הדברים שלנו

יעקב אשר: אני, כל פגישה עם חברי כנסת

נאור שירי: הזמנת אותי פעם אחת

יעקב אשר: לא היית אצלי בחדר? בטח שהיית

נאור שירי: פעם אחת

יוראי להב-הרצנו: גם אני לא

יוראי להב-הרצנו:  אה, אני הייתי, סליחה, מצטער

יוראי להב-הרצנו:  לכן שלב את החברים בעבודת המטה, אני חושב שזה חשוב

יעקב אשר: ברור, אבל עבודת המטה כרגע היא יותר להכנה של הדיון , לא להחלטות, כדי לראות איך לרוץ עם זה קדימה

יוראי להב-הרצנו: נרוץ ביחד

נאור שירי: אז עושים אחרי המליאה?      

יעקב אשר: לא, לא קשור לזה

יעקב אשר:  אנחנו נודיע

יעקב אשר:  בשתיים וחצי יש לנו דיון על הממ"דים ואנחנו נודיע היום על המשך הדיון

יעקב אשר:  זה לא יהיה היום

יעקב אשר:  יכול להיות מחר, יכול להיות ביום ראשון, נראה

נאור שירי: שישי זה גם יום עבודה

יעקב אשר: נכון

יעקב אשר:  רק אל תמשיך הלאה כי פה אתה מסתבך

נאור שירי: אני חושב שבהחלטת הממשלה אמרו שעובדים שבעה ימים שבוע

יעקב אשר: משה, קודם כל תודה לך, אנחנו כולנו מאחלים לך בהצלחה

יעקב אשר:  היה חשוב מבחינתי לדעת את זה, יש הרבה דברים שנצטרך לעשות פיין טיונינג, אני אומר עוד פעם, המידע שיבוא ממכם הוא גם חשוב לנו לתפירת הפתרונות

תומר רוזנר: הוא קריטי

יעקב אשר: הוא קריטי, אפילו אומר היועץ המשפטי, ואנחנו מקשיבים לייעוץ המשפטי ויש בזה גם היגיון

יעקב אשר:  אבל שוב, לא בגלל זה אתה צריך לבוא ולתת לנו אולטימטום, אני רוצה תוך 24 שעות, לא, לנסות להגיע כדי שנוכל להגיע את המשקלות של הדברים ואיזה משקל לייחס להם

יעקב אשר:  אני יודע שהשימוש בפטור הזה שאנחנו מדברים עליו הוא שימוש שאנחנו יודעים שהוא מגיע לשני אתרים, אז בסדר, אז גם האנטנות והחיישנים, אנחנו לא צריכים – ואם הוא משהו הרבה יותר גדול אז ההתייחסות היא אחרת

יעקב אשר:  אתה הבנת אותי, נכון? גם נתן הבין אותי

נאור שירי: יעקב, הצעה ליו"ר המִנהלת

נאור שירי:  אתה הצגת המון POC, וזה נכון שאתה צריך את הקשר, אני חושב שגם צריך POC עם הכנסת

נאור שירי:  יש המון דברים בדיונים, בכל הדיונים, שיש לכם יכולת לתת אינפוט גם בהליך החקיקה שאנחנו לא שמים לב לזה

יעקב אשר: כאן בוודאי יהיה ליווי

נאור שירי: כאן בוודאות, אבל זו הצעת חוק פרטנית, השנה הקרובה תהיה בהמון המון נקודות, זה POC מאוד משמעותי שגם יושב מלמטה למעלה ומלמעלה למטה

יעקב אשר: כי אצלם יש את המידע ואת היכולת

נאור שירי: נכון

יעקב אשר: אוקיי

יעקב אשר:  תודה רבה, שיהיה בהצלחה לכולם

יעקב אשר:  הישיבה נעולה